recursal/SuperWikiNEXT-32B huggingface dataset:
**Бағдодӣ**, **Абубакр Муҳаммад ибни Абдулбоқӣ ал-Бағдодӣ** (1050, Басра — 1140, Бағдод) — фақеҳ ва риёзидон. Дар манобеъ бо тахаллусҳои «Қозии бемористон», «Фаразӣ», «Баззоз», «Ансорӣу-л-каъбӣ» низ ёд мешавад.

Осори риёзӣ
-----------

### Шарҳу-л-мақолати-л-ашарати мин китоби-л-Уқлидус

«Шарҳу-л-мақолати-л-ашарати мин китоби-л-Уқлидус» («Шарҳ ба мақолаи даҳуми китоби Уқлидус»). Нусхаҳои хаттии зиёд аз ин рисола дар китобхонаҳои Париж, Кембриҷ ва Краков мавҷуданд. Олими итолиёӣ Герарди Кремонӣ (1114-87) ин китобро ба забони лотинӣ тарҷума кард, ки дар садаи XIX ду бор дар Аврупо ба чоп расид. Дар ин китоб ададҳои ирратсионалии алгебравии кубии навъи 3√а+3√b, a±√b ва ғ. мавриди таҳқиқ қарор гирифтаанд. Б. истилоҳоти математикии «адади ратсионалӣ» ва «адади мавҳум»-ро ба илм дохил кардааст, ки аз онҳо мутаносибан реша гирифтан мумкин ҳаст ё нест (дар маҷмӯи ададҳои ҳақиқӣ). Қисми зиёди рисола ба исботи геометрии мақолаи даҳуми «Асосҳо»-и Уқлидус, ки доир ба ададҳои ирратсионалӣ аст, бахшида шудааст.

### Ар-рисолату фӣ тақриби усули-л-ҳисоби фӣ-л-ҷабри ва-л-муқобала

«Ар-рисолату фӣ тақриби усули-л-ҳисоби фӣ-л-ҷабри ва-л-муқобала» («Рисолаи усулҳои тақрибии ҳисоб дар алҷабр ва муқобала») — нусхаҳои ин рисола дар китобхонаҳои Димишқ ва Истанбул мавҷуд буда, баъзан ба унвонҳои дигар низ ёд шудааст.

### «Ҷадовилу-л-ҷайби-л-маҳлули дақиқатан-дақиқатан»

«Ҷадовилу-л-ҷайби-л-маҳлули дақиқатан-дақиқатан» («Ҷадвалҳои синусҳо дақиқа ба дақиқа»). Як нусха аз ин рисола дар китобхонаи Қоҳира мавҷуд аст.

### «Ат-табақоту фӣ шарҳи-л-мисоҳат»

«Ат-табақоту фӣ шарҳи-л-мисоҳат» («Табақот доир ба шарҳи масоҳат»). Нусхаҳои хаттии ин рисола дар китобхонаҳои Санкт-Петербург ва Истанбул мавҷуд буда, унвони китоб «Рисолатун фӣ мисоҳати-л-ашкол» («Рисола доир ба масоҳати шаклҳои геометрӣ») аст.

### «Ар-рисолату-л-Муҳаззабияту фӣ-л-ҳисоби-л-ҳивояти»

«Ар-рисолату-л-Муҳаззабияту фӣ-л-ҳисоби-л-ҳивояти» («Рисолаи Муҳаззабия дар бораи ҳисоб дар фикр»). Ин рисола дар бораи ҳисоби даҳонӣ, арифметика ва алгебра мебошад.

Эзоҳ
----

Адабиёт
-------

* Матвиевская Б. А. Розенфельд. Математики и астрономы мусульманского средневековья и их труды (8-17 вв). Кн. 2. М. «Наука», 1983.

Сарчашма
--------

* Бағдодӣ // А — Асос. — Д. : СИЭМТ, 2011. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Академи́яи санъа́ти театри́и Руси́я** — бузургтарин мактаби олии таълимии санъати театрӣ дар Русия, ки соли 1991 дар заминаи Институти давлатии санъати театрии Москва ба номи А. В. Луначарский (ИДСТ) ташкил шудааст.

Сохтор
------

Дар 8 факултети Академияи санъати театрии Русия доир ба ҳамаи ихтисосҳои театрӣ мутахассис тайёр карда мешавад. Академияи санъати театрии Русия дорои магистратура ва аспирантура, аз ҷумла аспирантура оид ба ихтисоси эҷодӣ (ассисентура – коромӯзӣ) ва театри таълимии ИДСТ мебошад. Академияи санъати театрии Русия муассисаи таълимии беназир аст, чунки доир ба тамоми ҷанбаҳои маълумоти олии театрӣ факултетҳо дорад. Академияи санъати театрии Русия ҳам маълумоти олии гуманитарӣ ва ҳам маълумоти олии махсус медиҳад. Донишҷӯён имконият доранд, ки ҳанӯз ҳангоми таҳсил дар Академияи санъати театрии Русия бо режиссёрон, продюсерон, балетмейстерҳо, мунаққидон, стенографҳо, мудирон ва директорони театрҳо шинос шаванд ва бо онҳо робитаи эҷодӣ барқарор намоянд. Самаранокии таҳсили Академияи санъати театрии Русия дар он аст, ки коргоҳҳои эҷодиаш дар охири таҳсил қобилияти ташкили театрҳои мустақилро доранд (мас. коргоҳи О. Табаков, А. Василев дигарон).

Академияи санъати театрии Русия муассисаи таълимии мустақил аст. Он бо мактабҳои театрии Британияи Кабир (Университети Мидлсекс, Мактаби мусиқӣ ва драмаи Лондон «Гилдхол», Мактаби театрӣ дар Гилдфорд), Франсия (Консерваторияи миллии санъати драмавӣ дар Париж, Мактаби олии миллии санъати театрӣ дар Лион), Голландия (Академияи театрӣ дар Амстердам), Германия (Маркази байналхалқии театрӣ дар Берлин), Исроил (Мактаби театрии «Бейт-Сви» дар Тел-Авив), Хитой (Академияи марказии драма дар Пекин), Чехия (Академияи мусиқӣ ва санъати драмавӣ дар Брно), Италия (Академияи санъати драмавии ба номи Силвио д Амико дар Рим), ШМА (донишгоҳҳои Колгейт ва Корнел), Барномаи интернатсионалии MA-MFA-Short courses (Лондон, Мадрид, Москва, Париж) ҳамкорӣ дорад. Устодону донишҷӯёни Академияи санъати театрии Русия дар фестивали мактабҳои байналхалқии театрӣ иштирок менамоянд. ИДСТ ташаббускори ҳар ду сол дар Москва гузарондани фестивали байналхалқии мактабҳои театрии «Подиум» мебошад. Дар Академияи санъати театрии Русия шакли таҳсил рӯзона ва ғоибона, муҳлати таҳсил 4 – 5 сол аст.

Эзоҳ
----

Сарчашма
--------

* Академияи санъати театрии Русия // А — Асос. — Д. : СИЭМТ, 2011. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
Аквариум
**Аква́риум** (лот. aquarium) — зарфи шишагин барои нигоҳ дош тану зиёд намудани ҳайвоноту набототи обӣ.

Сохти аквариум
--------------

Аквариумҳо шишагини гирд ва чандкунҷа мешаванд. Баъзе навъҳои аквариум ороишӣ буда, онро ба девор меовезанд.

Ҳаҷми аквариум
--------------

Ҳаҷми аквариум бояд ба навъ ва миқдори моҳӣ мувофиқат кунад. Дар аквариумҳои калон оксигенро ба воситаи компрессорҳои махсус, дар аквариумҳои хурд бошад, бо моторча мефиристанд. Бо мақсади сероксиген шудани оби аквариум дар он рустаниҳои гуногуни обиро мепарваранд (рустаниҳо зери таъсири рӯшноӣ гази карбонатро фурӯ бурда, гази оксигенро хориҷ мекунанд). Дар мавриди дуруст будани таносуби моҳичаҳо ва рустанӣ «мувозанати биологӣ» ба вуҷуд омада, барои иваз ё бо оксиген таъмин намудани об зарурат намемонад (фақат сари ҳар чанд вақт шишаи Аквариумро тоза карда, каме об рехтан кофист). Аквариумро бо лампа равшан ва гарм мекунанд. Онро аз боло дар қисми пеш ё ду тарафи аквариум мегузоранд.

Растаниҳои аквариумӣ
--------------------

Ба рустаниҳое, ки дар аквариум мешинонанд, риччия, салвинил, карам ва сунбули обӣ (дар рӯи об меистанд), фонтиналис, сарахси обӣ, наскобӣ (элодея), марсилия, амбулия, монетиниса (дар қабати об меистанд), гигрофила, валлиснерия, эхинодорус, апоногетон (дар реги зери аквариум реша меронанд) ва ғайра мансубанд. Растаниҳои худрӯи ботлоқро қабл аз ҷой доданашон дар аквариум шустан лозим аст. Ба зери аквариум як қабат шағал, сипас аз болояш рег рехтан беҳтар мебошад.

Моҳиҳои аквариумӣ
-----------------

Моҳиҳои аквариумӣ хеле гуногунанд:

* макропода
* лялиус
* неон
* грасилис
* орнатус
* серпас
* карас
* лин
* ратан
* зармоҳӣ
* телескоп
* комета ва ғайра

Дар аквариум ба ҳар моҳичаи дарозиаш 3 – 4 см 2 летр об лозим аст. Ба моҳичаҳо ғизои хушк (кирминаи хушки хомӯшак, кайки обӣ, гамарус), ҳалқакирм, кайки обӣ (бо кирминааш), сиклоп, инфузория, кирминаи хомӯшак ва ғайра медиҳанд. Ба моҳиҳои калон рӯзе 1 – 2 бор ва ба моҳичаҳо зуд-зуд ғизо бояд дод. Дар Аквариуме, ки ҳаво намерасад ё обаш ифлос буда, аз ҳад зиёд гарм ё хунук аст, моҳичаҳо касал ва нобуд мешаванд.

Эзоҳ
----

Сарчашма
--------

* А — Асос. — Д. : СИЭМТ, 2011. — 608 с. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Абуалии Балхӣ** (*Абуалӣ Муҳаммад ибни Аҳмад*, 935, Хоразм - 993 Нишопур) — шоир ва донишманди арабизабони тоҷик.

Зиндагинома
-----------

Падараш аз хоразмиён, модараш хоҳари муаррихи маъруф Абуҷаъфар Муҳаммад ибни Ҷарири Табарӣ (839 – 923) будааст, аз ин рӯ ба вай лақаби Табархазӣ дода буданд. Бо мақсади омӯзиши амиқи улуми замон ва сайру саёҳат дар ҷавонӣ ба Ироқ, Сурия, Ҳалаб ва дигар кишварҳо сафар карда, бо донишмандону адибони он ҷойҳо вохӯрдааст. Пас аз сафарҳо ба Бухоро омада, ба хидмати дарбори Сомониён ворид шуд ва бо вазири Сомониён Абуалии Балъамӣ робитаи дӯстӣ барқарор намуд. Пас аз муддате ба Систону Шероз сафар кард; аз он ҷо ба Нишопур омад ва ба кори таълиму тадрис машғул шуд. Бо хонадони Бувайҳиён (ҳукмронӣ 935 – 1055) наздикӣ дошт, аз ин рӯ, ба таъқиботи вазири Сомониён Абулҳусайни Утбӣ (солҳои вазирӣ 977 – 986) гирифтор шуд ва ба ҷониби Исфаҳон назди Соҳиб ибни Аббод рафт. Пас аз вафоти Утбӣ боз ба Нишопур баргашт. Аз Абубакри Хоразмӣ маҷмӯае бо номи «Расоил» ва девони ашъор боқӣ мондааст. Дар «Расоил» номаҳои ба ашхоси гуногун навиштаи Абубакри Хоразмӣ фароҳам омадаанд. Онҳо барои омӯхтани таърих ва хусусиятҳои насри бадеии садаи X аҳамияти калон доранд. «Расоил» дар Истанбул ва Бамбай ба табъ расидааст. Дар девони ашъори Абубакри Хоразмӣ қасидаҳо, ғазалҳо, марсияҳо, ҳаҷвияҳо ва ғайра ҷамъоварӣ шудаанд. Абубакри Хоразмӣ дар ашъори ҳаҷвиаш баъзе ходимони давлат, халифаҳои Аббосиён, ашхоси коҳилу муфтхӯрро мазаммат кардааст. Шоир хонандаашро ба азму субот, дурӣ ҷустан аз дӯстони риёиву рафтори ношоиста даъват менамояд.

Эзоҳ
----

Адабиёт
-------

* Абдуллаев И. Поэзия на арабском языке в Средней Азии и Хорасане X – начала XI веков, Ташкент, 1984.

Сарчашма
--------

* Абуалии Балхӣ // А — Асос. — Д. : СИЭМТ, 2011. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Абуалӣ Муҳаммади Сурӣ** (тав. номаълум — 1046, Ғазна) — ҳокими дастнишондаи Ғазнавиён дар вилояти Ғури Афғонистон.

Зиндагинома
-----------

Маҳмуди Ғазнавӣ соли 1030 ҳокими вилояти Ғур Муҳаммади Суриро барканор кард ва ба ҷои ӯ писарашро нишонд. Абуалӣ ҳар сол молиёти ҷинсӣ, аз қабили аслиҳаи ҷангӣ (ҷавшан, хӯд ва ғайра) ба султони Ғазна медод. Баъдҳо Абуалӣ хоҳони истиқлол шуд. Соли 1046 бародараш ба исми Аббос бо кумаки сипаҳсолори Ғазнавиён Барстекин қалъаи ӯро тасхир кард ва ӯро ҳамроҳи писараш Яҳё ба Ғазна фиристод ва султон он ҳар дуро ҳукм ба қатл кард. Ғур дубора зери нуфузи Ғазна қарор гирифт.

Эзоҳ
----

Сарчашма
--------

* А — Асос. — Д. : СИЭМТ, 2011. — 608 с. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Акаде́мияи таҳсило́ти Тоҷикисто́н** — муассисаи олии илмиест, ки олимони намоёни илми педагогика ва ходимони машҳури маорифи Ҷумҳурии Тоҷикистонро муттаҳид менамояд.

Таъсис
------

Академияи таҳсилоти Тоҷикистон 29 апрели 2002 бо қарори № 482-и Ҳукумати ҶТ таъсис ёфт. Аввал Академияи илмҳои педагогии назди Вазорати маорифи ҶТ ном дошт. 29 апрели 2009 бо қарори № 264-и Ҳукумати ҶТ Академияи таҳсилоти Тоҷикистон номгузорӣ шуд.

Ба ҳайати Академияи таҳсилоти Тоҷикистон дохиланд: 

* Пажӯҳишгоҳи илмҳои педагогӣ
* Донишкадаи ҷумҳуриявии такмили ихтисоси кормандони соҳаи маориф
* Маркази ҷумҳуриявии технологияи информатсионӣ ва коммуникатсия
* Маркази омӯзиши таърихи маорифи Тоҷикистон

Аввалин президенти Академияи таҳсилоти Тоҷикистон академик Лутфуллоев М. буд. Ноябри 2008 Каримова И. Х. президенти Академияи таҳсилоти Тоҷикистон таъйин гардид. Дар ҳайати Раёсати Академияи таҳсилоти Тоҷикистон 4 узви пайваста ва 8 узви вобаста фаъолият доранд.

Сохтор
------

Сохтори Академияи таҳсилоти Тоҷикистон аз шуъбаҳои арзёбии таҳсилот, илм ва татбиқи мавзӯъҳои фармоишӣ, омӯзиши масъалаҳои сиёсати таҳсилот, бахшҳои аспирантураю докторантура ва кадрҳо, ҳамчунин аз шӯъбҳои муҳосиботу хоҷагидорӣ иборат аст. Академияи таҳсилоти Тоҷикистон муассисаи олии илмии ғайритиҷоратӣ буда, ба ҳалли масъалаҳои банақшагирӣ, ҳамоҳангсозӣ, роҳбарии илмию методии рушди тадқиқоти афзалиятноки бунёдӣ ва амалии соҳаи маориф, истифодаи пурсамари дастовардҳои илм ва тайёр кардани кадрҳои илмии баландихтисос машғул аст. Дар назди Академияи таҳсилоти Тоҷикистон шӯрои дифои рисолаи докторӣ оид ба тахассуси педагогикаи умумӣ, таърихи педагогика ва таҳсилот (130001) ва тахассуси методикаи таълими забонҳои тоҷикӣ ва русӣ (130002) фаъолият мекунад. Маҷаллаи «Паёми Академияи таҳсилот» нашрияи Академияи таҳсилоти Тоҷикистон мебошад

Эзоҳ
----

Сарчашма
--------

Энсиклопедияи Миллии Тоҷик : [тахм. 25 ҷ.] / сармуҳаррир  А. Қурбонов. — Д. : СИЭМТ, 2011—2020.
*Sedum lineare*
**Ноз**, **Гули ноз**, **Се́дум** (лот. Sedum) — сардае аз гиёҳон, баъзан нимбутта ё буттаи ҳамешасабз.

Тавсифоти гиёҳшинохтӣ
---------------------

Баргҳои ғафс, гули майдаи ситорашакл (дар гултӯда ҷой гирифтааст) ва ғӯзамеваи майдатухм дорад. Гули ноз тобистон ва тирамоҳ мешукуфад. Аз қаламча ва тухм месабзад. Гули нози хурдӯй дар дашт ва нишебиҳои Авруосиё, Африқо, Амрикои Шимолӣ ва Ҷанубӣ дучор меояд. Зиёда аз 500 навъ дорад. Дар Тоҷикистон 3 навъи гули ноз (S. tetramerum, S. ewersi, S. busharicum) мерӯяд. 4 намуди дигари гули ноз (S. spectalibe, S. hybridum, S. lydium ва S. spurium)-ро парвариш мекунанд. Ба сармо ва хушкӣ тобовар аст. Гули нози лидий (S. lydium), ки дар сабзкории пойтахт фаровон истифода мешавад, рустании ҳамешасабз буда, то 30 см қад мекашад. Он баргҳои майда дошта, моҳи июн гул мекунад; гулаш сафед, 2-3 ҳафта хазон намешавад. Барои дар байни роҳравҳо ва гулзор шинондан мувофиқ аст. Дар ҳар гуна хок месабзад.

Хосиятиҳои шифоӣ
----------------

Як навъи гули ноз (S. acre), ки бо номи карами харгӯш машҳур аст, хосияти давоӣ дорад. Бо мақсади табобат қисми рӯихокии онро истифода мебаранд. Табибони халқӣ бо шираи баргу пояи он бемориҳои зангила, саръ, атеросклероз, табларза ва зардпарвинро муолиҷа менамоянд. Ҷӯшобаи он давои зардпарвин, бемориҳои меъдаву рӯда, халаи меъда ва иллати ҷигар буда, таъсири пешобронӣ ва исҳоловарӣ дорад. Оби он хориши пӯстро рафъ месозад, ба окила (гангрена), захмҳои фасоддор, гӯшдард, омосҳо нафъ меорад. Ҳангоми истифодаи S. acre бояд эҳтиёт намуд, зеро зиёдаравӣ дар муолиҷа бо ин рустанӣ метавонад боиси сӯхтани даҳон, дилбеҳузурӣ, қай, обила кардани пӯст ва дигар пайомадҳои номатлуб гардад.

Эзоҳ
----

Адабиёт
-------

* Гули ноз // Вичлас — Гӯянда. — Д. : СИЭМТ, 2015. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 4). — ISBN 978-99947-33-77-4.

* Цветоводство в городах и посёлках Таджикистана. Д. 1965;
* Флора Таджикской ССР. Т. 4. Л. 1975;
* Куреннов И. Энциклопедия лекарственных растений. М. 2012.
Ин вожа дигар маъноҳо низ дорад, Номзад (мазмунҳо)-ро бубинед.
**Номзад ба вакилӣ** — шаҳрванди мамлакат, ки ба синни муайян расидааст, дорои ҳуқуқи интихоботӣ мебошад, бо тартиби муайяншуда барои интихоб кардан ба мақомоти намояндагии ҳокимияти давлатӣ пешниҳод шудааст ва аз тарафи комиссияи интихоботии дахлдор аз қайд гузаронида шудааст (омили охирин ҳалкунанда аст, чунки шахсе, ки аз қайди комиссия нагузаштааст, номзад шуморида намешавад).

Номзад ба вакили Маҷлиси Намояндагон
------------------------------------

Номзад ба вакили Маҷлиси Намояндагон шахсе шуда метавонад, ки дар рӯзи интихобот синнаш ба 25 расида, ҳадди ақал панҷ соли охир шаҳрванди Ҷумҳурии Тоҷикистон ва соҳиби маълумоти олӣ бошад. Номзад ба вакилӣ дорои чандин ҳуқуқу имтиёзҳо мебошад, ки онҳоро дар мисоли интихоботи Маҷлиси Намояндагон нишон медиҳем:

1. Номзад ба вакилӣ аз рӯзи бақайдгирӣ то рӯзи расман эълон шудани натиҷаи интихобот аз иҷрои вазифаҳои хизматӣ бо нигоҳ доштани музди миёнаи меҳнат озод мегардад.
2. Дар вақти гузаронидани интихобот номзади бақайдгирифташударо бо ташаббуси маъмурият (корфармо) аз кор, вазифа озод кардан, бе розигии ӯ ба кори дигар гузаронидан мумкин нест.
3. Номзад ба вакилро бе розигии Комиссияи марказии интихобот мавриди ҷавобгарии ҷиноятӣ, ҳабс ё ҷазои маъмурӣ, ки аз тарафи суд таъйин карда мешавад, қарор додан мумкин
нест, ба истиснои дастгир шудани ӯ ҳангоми содир намудани ҷиноят.

4. Номзад ба вакилӣ аз лаҳзаи бақайдгирӣ дар маъракаи интихобот дар асосҳои баробар иштирок мекунад, дар маҷлисҳои пешазинтихоботӣ метавонад иштирок намояд, ба истифодаи воситаҳои ахбори омма, аз ҷумла радио ва телевизион ҳуқуқи баробар дорад.
5. Номзад ба вакилӣ метавонад то 5 нафар шахсони боэътимод ва ҳизбҳои сиёсие, ки рӯйхати номзадҳоро пешниҳод намудаанд, то 15 нафар шахсони боэътимод дошта бошанд.
6. Мақоми ҳизби сиёсӣ, ки номзад пешбарӣ кардааст, ҳуқуқ дорад ҳар вақт пеш аз интихобот қарори худро дар бораи пешбарии номзад бекор кунад. Ин номзадро комиссияи ҳавзавии интихобот аз номзадӣ маҳрум месозад. Номзад ба комиссияи дахлдори ҳавзавии интихоботӣ ариза дода, ҳар вақт то интихобот номзадии худро пас гирифта метавонад.

Нигаред
-------

* Номзад ба аъзои Маҷлиси Миллӣ

Эзоҳ
----

1. ↑  Фарҳанги истилоҳоти ҳуқуқ / Зери таҳрири Маҳмудов М.А. - Душанбе:ЭР-граф, 2009. - С. 350-351
**Нозим Меликов** — ҳунарпеша ва коргардони машҳури театр.

Зиндагинома
-----------

Нозим Меликов 5-уми ноябри соли 1966 дар деҳаи Тағойободи ноҳияи Ёвони вилояти Хатлон, дар оилаи деҳқон ба дунё омадааст. Таҳсилоти асосиро дар мактаби ин деҳа гирифта, бештар ба фанҳои забон ва адабиёти тоҷик, таърих ва умуман фанҳои равияи гуманитарӣ шавқ доштааст. Даврони кӯдакиро бо ҳавас ба ёд оварда, аз ҷастану хестанҳо, шӯхиву бозиҳо, бесариҳо бо ҷӯраҳои кӯдакӣ, саҳрои гарми пахта ва пахтачиниҳо қиссаҳо намуд.

Эзоҳ
----

1. ↑  Бори аввал дар таърих: Нозим Меликов театри тоҷикро то Амрико бурд(тоҷ.). *YOUR* (18 Декабри 2020). 19 Декабри 2020 санҷида шуд.
**Чоштбардорӣ** — ҷараёни аз хирман ба халтаву лингаҳо бардоштани чошт – ғаллаи деҳқонон буда, асосан, дар охири тобистон ва аввали тирамоҳ, баъди ба анҷом расидани дарав ва хирманкӯбӣ барпо мешуд.

Маросим дар деҳоти тоҷик
------------------------

Дар деҳоти Рашту Дарвоз деҳқон пеш аз бардоштани чошт табақро аз гандум пур карда, се маротиба сураи Ихлосро мехонд ва табақро дар атрофи ғаллаи чошт холӣ мекард. Дафъаи дуюм табақро пур карда, ба имоми деҳа мефиристод, то ки барои файзу баракати хирман дар ҳаққаш дуо хонда, зиёну чашми бадро дур кунад.

Дар Кӯлоб ва баъзе деҳоти Рашт дар паҳлӯи чошти хирман кордеро, теғааш ба самти қибла мегузоштанд, то ки он аз чашми бад ва таъсири манфии махлуқоти зиёнрасон муҳофизат намояд. Сипас ягон пирамарди табаррукро, ки гузаштагонаш деҳқон будаанд, ба сари хирман даъват менамуданд. Мӯйсафед бо пойи ботаҳорат аз чошт як мушт ғалларо гирифта, ба он сураеро аз Қуръон хонда, медамид ва ба болои чошт мепошид. Ин амалро «бастани камари чошт» меномиданд. Баъди бастани камари чошт ҳеч кас ба ғайр аз деҳқон ба ҳосил наздик намешуд.

Дар Варзоб ягондеҳқони серфарзанд табақ ё ғирболро пур аз гандум карда ба болои хирвори ғалла мепошид, сипас бо курчак гирду атрофи тӯпи ғалларо ҳамвору баробар карда, ё худ «камари чоштро баста», дуо мехонд. Дуои ӯ чунин буд: Омин, барори кор, баракати сурфаи Халил, назари Хӯҷаи Хизр! 
Ягон пири табаррук нахуст шуда, як табақ гандумро ба линга мерехт ва баъд аз ӯ соҳиби маҳсулот ин корро идома медод. Дар соли оянда аввал гандуми лингаи табаррукро мекоштанд, сипас ғаллаи дигар лингаҳоро.
Боваре ҳам буд, ки ҳангоми бардоштани чошт табақро холӣ намегузоштанд, ки баракати чошт мепарад. Ҳатман ба табақ як-ду мушт гандум меандохтанд ва баъди лингаҳо бардоштани чошт онро низ холӣ мекарданд. 
Деҳқонони Қаротегину Дарвоз ҳангоми чоштбардорон зиёфате ҳам ташкил мекарданд, ки онро саричоштӣ меномиданд. Ҳозирин хӯроки овардаи соҳиби хирманро хӯрда, ба ҳаққи Бобои Деҳқон дуо мехонданд ва сипас ба кор шурӯъ менамуданд. Барои пурбаракат шудани чошт ба болои тӯпи ғалла пораи тарбуз, себи сурх ё порае кулӯхро мегузоштанд. 
Дар баъзе деҳаҳо барои чоштбардорӣ шахси муайян хидмат мекард ва пас аз бардоштани чошт деҳқон ба ӯ як табақ гандум медод.

Нигаред низ
-----------

* Ҷуфтбаророн

Эзоҳ
----

1. ↑  Д. Раҳимов. Касбу ҳунарҳои анъанавии тоҷикон. – Душанбе, 2014. – С. 81 - 82

|  |  |
| --- | --- |
| Таърих | *Ин мақолаи нопурра аз таърих мебошад.Шумо метавонед бо пурра кардани ин ба Википедия кумак кунед.* |
**Номзад ба мансаби Президенти ҶТ** - шаҳрванди Ҷумҳурии Тоҷикистон, ки синнаш аз 35 кам ва аз 65 боло нест, забони давлатиро (яъне тоҷикиро) медонад, камаш 10 соли охир дар Тоҷикистон зиндагӣ карда, дорои ҳуқуқи интихобот мебошад, аз тарафи панҷ фоизи шумораи шаҳрвандони ҶТ, ки ҳуқуқи интихобот доранд, бо роҳи ҷамъоварии имзои ҳар яки онҳо дастгирӣ ёфтааст ва аз тарафи Комиссияи марказии интихобот ба қайд гирифта шудааст. Шумораи шаҳрвандони ҶТ, ки дар ҳар маъракаи интихоботн Президенти Ҷумҳурии Тоҷикистон панҷ фоизро ташкил менамоянд, бо қарори КМИ муқаррар карда мешавад. Талаботе, ки дар назди номзад ба мансаби Президенти ҶТ гузошта мешаванд, дар Конститутсияи ҶТ с.1994 (моддаи 65) ва Қонуни конститутсионӣ «Дар бораи интихоботи Президенти Ҷумҳурии Тоҷикистон» соли 1994 бо тағйироту иловаҳои соли 1999 (моддаи 1) муқаррар шудаанд. Номзад ба мансаби Президенти ҶТ баъди ба қайд гирифта шудан метавонад барои иштирок дар маъракаи пешазинтихоботӣ аз иҷрои вазифаҳои истеҳсолӣ ё хизматӣ бо ҳифзи музди меҳнати миёнаи ҷойи кор аз ҳисоби маблағе, ки барои гузаронидани интихобот ҷудо карда мешавад, озод карда шаванд. Онҳо ба истифодаи бепули тамоми намудҳои нақлиёти мусофиркаши шаҳр ё байнишаҳрӣ дар қаламрави ҶТ ҳуқуқ доранд (моддаи 27 Қонуни конститутсионӣ).

Нигаред низ
-----------

Ҳуқуқу озодиҳои конститутсионии инсон ва шаҳрванд

Эзоҳ
----

1. ↑  Фарҳанги истилоҳоти ҳуқуқ / Зери таҳрири Маҳмудов М.А. - Душанбе: ЭР-граф, 2009. - с. 351
**Нозимҷон Абдураҳмонов** (1904, Конибодом — 1994, ҳамон ҷо) — пахтакор, Қаҳрамони Меҳнати Сотсиалистӣ (1948), Устоди пахтаи Тоҷикистон (1959).

Зиндагинома
-----------

Коргари артели ҳунармандии «Болшевик» (солҳои 1928 – 29) ва Комбинати консервабарории шаҳри Конибодом (солҳои 1930 – 31), сардори бригадаи пахтакории колхози «Ленинград»-и ноҳияи Конибодом (1932 – 68). Аз соли 1965 нафақагир. Бригадааш солиёни зиёд ҳосили баланди пахта рӯёнидааст.

Ордену медалҳо
--------------

Бо орденҳои Ленин, «Нишони фахрӣ», медалҳо ва Грамотаи Фахрии Президиуми Совети Олии ҶШС Тоҷикистон сарфароз гардидааст.

Эзоҳ
----

Сарчашма
--------

* А — Асос. — Д. : СИЭМТ, 2011. — 608 с. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
Ин вожа дигар маъноҳо низ дорад, Номзад (мазмунҳо)-ро бубинед.
**Номзадӣ**, **фотиҳатӯй**, **ноншиканон** — маросими фотиҳа дар хонаи духтардор баргузор мегардад. Аз ҳарду ҷониб нонҳои равғанӣ фатиру қаламаҳо пухта, дар рӯи дастурхон мегузоранд. Муйсафеди рӯзгордидае баъди дуою фотиҳа нон шикаста, ба рӯйи дастурхон мегузорад. Аз ин рӯ дар баъзе минтақаҳо ин маросимро «ноншиканон» низ меноманд. Дар ин маросим намояндагони тарафи домод ба хонаи духтардор омада баъди хӯрдани зиѐфат қалин ва хароҷоти тӯйи ҳар ду тарафро руйхат намуда, ба падари домод месупоранд.

Эзоҳ
----

1. ↑  Феҳристи миллии намунаҳои мероси фарҳангии ғайримоддӣ./ Пажӯшиҳгоҳи илмӣ-тадқиқотии фарҳанг ва иттилооти Вазорати фарҳанги ҶТ — Душанбе: «Ирфон», 2014, — С. 56
2. ↑  ПИТФИ Феҳристи миллии намунаҳои мероси фарҳангии ғайримоддӣ (пайванди дастнорас)

|  |  |
| --- | --- |
| Таърих | *Ин мақолаи нопурра аз таърих мебошад.Шумо метавонед бо пурра кардани ин ба Википедия кумак кунед.* |
**Ямчун I**  *Сиёҳпӯш, Кофирқалъа* - Қалъаи Ямчун, III пеш аз милод – асри VIII мелодӣ. Воқеъ дар қаторкӯҳи Вахон, Вилояти Мухтори Кӯҳистони Бадахшон.

Қалъаи Ямчун дар болои деҳаи Ямчун,ВМКБ
Қалъа дар ҷамоати Питуп дар болои деҳаи Ямчун,дар нишебии серсанги ҷудошуда аз қаторкӯҳи Вахон тавассути ду дараи амиқи рӯдҳои Ямчун аз шарқ ва Вадхуд аз ғарб (шохобҳои рости дарёи Панҷ), ҳудуди Вилояти Мухтори Кӯҳистони Бадахшон воқеъ аст.

Санагузорӣ
----------

Қалъаи Ямчун ба III пеш аз милод – асри VIII мелодӣ мансуб аст.

Ҳафриёт
-------

Арки секунҷашакл майдончаи болоиро ишғол мекунад. Тамоми девори иҳотакунандаи арк ба 9 бурҷи мудаввари дорои тиркашҳои тарқишмонанд бо баландии 4 м. Мустаҳкам карда шудааст. Маводи сохтмонӣ: таҳкурсии деворҳо ва бурҷҳо аз сангу гил ва девори асосӣ аз хишти хом сохта шудаанд. Дар майдончаи поёни 40 манор ҷойгир аст. Масоҳати қалъа 470х775 м. мебошад.

Пайвандҳо
---------

Манобеъ
-------

* Ёдгориҳои таърихии Тоҷикистон. - Душанбе, 2011
**Абуабдуллоҳи Навоеҳии Марвазӣ** (тав. номаълум - 1856) — шоир ва ва донишманди форс-тоҷик (асри 10).

Зиндагинома
-----------

Бино ба маълумоти Муҳаммад Авфии Бухороӣ фаъолияти шоириаш ба замони салтанати Сомониён (асри 10) рост меояд. Аз мероси адабии вай то замони мо ҳамагӣ як байт дастрас гардидааст, ки дар ҳақи мақоми баланди Кисоии Марвазӣ ва Абуабдуллоҳи Рӯдакӣ суруда шудааст.

Ин аст он байт:

Зебо бувад, ар Марв бинозад ба Кисоӣ,

Чун он ки ҷаҳон ҷумла ба устоди Самарқанд.

Эзоҳ
----

Адабиёт
-------

* Ашъори ҳамасрони Рӯдакӣ, Сталинобод, 1958.

Сарчашма
--------

* А — Асос. — Д. : СИЭМТ, 2011. — 608 с. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Бахтиёр Абдуллоевич Исмолилов** (тав. 08.07.1987, д. Насими Кӯҳсор, н. Рӯдакӣ) — забоншинос, номзади илмҳои филология (2021).

Зиндагинома
-----------

Бахтиёр Абдуллоевич Исмолилов солҳои 2008-2012 (дараҷаи бакалавр), 2012-2014 (дараҷаи магистр), 2015-2018 (доктор аз рӯйи ихтисос PhD) дар факултети филологияи тоҷики Донишгоҳи давлатии омӯзгории Тоҷикистон ба номи Садриддин Айнӣ таҳсил намудааст. Аз соли 2014 ҳамчун ассистенти кафедраи назария ва амалияи забоншиносии факултети филологияи тоҷики Донишгоҳи давлатии омӯзгории Тоҷикистон ба номи Садриддин Айнӣ фаъолият дорад. Дар мавзуи "Хусусиятҳои луғавӣ ва грамматикии вожагони иқтибосии тоҷикӣ дар осори Абдулло Қаҳҳор» рисолаи илмӣ дифоъ намудааст (2021).

Осор
----

* Роҳҳои иқтибосшавии калимаҳои тоҷикӣ ба забони узбекӣ. Д. 2016;
* Пасвандҳои серистеъмоли забони тоҷикӣ дар забони узбекӣ. Д. 2020;
* Пешвандҳои серистеъмоли забони тоҷикӣ дар забони узбекӣ. Д. 2020.

Пайвандҳо
---------

* Энсиклопедияи Донишгоҳи давлатии омӯзгории Тоҷикистон ба номи С. Айнӣ

Пайвандҳо
---------

Энсиклопедияи Донишгоҳи давлатии омӯзгории Тоҷикистон ба номи С. Айнӣ
**Мир Камолуддин Ҳусайни Гозургоҳии Ҳиравии Тибсӣ** (форсӣ: کمال الدین حسین گازرگاهی هروی طبسی‎; ? — 1502) — адиб ва орифи тоҷик.

Зиндагинома
-----------

Дар Ҳирот мезист ва таҳти ҳимояту мулозимати Алишери Навоӣ қарор дошт. Шахси таҳсилдида, воқиф аз улуми мутадовили давр буд. Шеър низ мегуфт. Дар замони Султон Яъқуб Мирзо Оққуюнлу аз вилояти Табас ба Озарбойҷон рафт ва таҳти ҳимояти вай зиндагӣ мекард. Замоне ки ба Ҳирот бозгашт, Султон Ҳусайни Бойқаро умури шайхию волигии мавқуфоти мазори Ҳазрати Хоҷа Абдуллоҳи Ансориро ба ӯ супурд. Соли 1499 мансаби садорат ва расидагӣ ба матолиби додхоҳон ба вай вогузор шуд. Камолуддин Ҳусайни Гозургоҳӣ шогирди Ҷомӣ буд ва дар ақоиди орифонаву шоирона ба мактаби Аҳмади Ғаззолӣ низ таваҷҷуҳ дошт. Шарҳе бар «Манозилу-с-сойирин»-и Абдуллоҳи Ансорӣ" аз таълифоти ӯст. Машҳуртарин асари Камолуддин Ҳусайни Гозургоҳӣ тазкираи «Маҷолису-л-ушшоқ» (дар боби тасаввуф; таълифаш 1502) мебошад, ки ба Султон Ҳусайни Бойқаро пешкаш гардид ва баъдан ба номи ӯ дар Ҳинд ба чоп расид. Аз ин ҷост, ки ин асарро ба Султон Ҳусайни Бойқаро нисбат медиҳанд. Аз Камолуддин Ҳусайни Гозургоҳӣ абёти пароканда дар тазкираҳо ба назар мерасанд.

Эзоҳ
----

Сарчашма
--------

* Гозургоҳӣ Мир Камолуддин Ҳусайни Ҳиравии Тибсӣ // Вичлас — Гӯянда. — Д. : СИЭМТ, 2015. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 4). — ISBN 978-99947-33-77-4.
**Абуалии Қаландар** — шоири Ҳиндустон.

Зиндагинома
-----------

Дар шаҳри Понипати Ҳиндустон таҳсили илм намуда ба камол расидааст. Ба тасаввуф майл намуд ва тариқаи Кутбиддин Бахтиёри Кокӣ ва Низомуддин Авлиёро ихтиёр намуд. Худаш баъдан аз пирони тасаввуф шуд ва оромгоҳаш дар беруни шаҳри Понипат зиёратгоҳ аст. Мувофиқи маълумоти манбаъҳои адабӣ Абуалии Қаландар дар назму насри форсӣ, махсусан дар соҳаи тасаввуф таълифот доштааст.

Осор
----

Ба қалами ӯ асарҳои «Номаи Шайх Шарафуддин», «Маҷмӯаи макотиб», девони ғазалиёт (600 байт; бо тахаллусаш «Шараф»), маҷмӯаи рубоиёт, се маснавӣ – яке дар пайравӣ аз «Маснавии Маънавӣ»-и Мавлоно Ҷалолуддини Румӣ (1200 байт), ду маснавии дигар низ ба ҳамон вазн (238 байт, 362 байт) тааллуқ доранд.

Эзоҳ
----

Сарчашма
--------

* А — Асос. — Д. : СИЭМТ, 2011. — 608 с. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Абсо́рбсия** (лот. absorptio аз absorbere — ҷабидан) — ҷаббидан, ба худ кашида гирифтан, ҷаббиш, фурӯбарӣ.

Аз омехтаи газҳо ба тавассути моеъ ҷаббида шудани модда. Ҳангоми абсорбсия ҷаббиш дар тамоми ҳаҷми абсорбент мегузарад. Абсорбсия асоси як қатор усулҳои технологии истеҳсолоти майкашӣ мебошад. Абсорбсияи ангидриди сулфат аҳамияти калон дошта, дар майкашӣ ва истеҳсоли шарбат чун антисептик ва антиоксидант истифода мегардад. Абсорбсия ва десорбсияи гази карбонат бо май равандҳои асосии истеҳсоли майҳои пурҷӯш ва газнок мебошанд. Бисёр равандҳои асосии саноатӣ, масалан, истеҳсоли кислотаҳои нитрат, сулфат ва оксалат, сода ва ғайра тавассути Абсорбсия амалӣ мегарданд. Абсорбсия ҳангоми аз омехтаҳои заҳрнок тоза кардани газ ва коркарди нефт, инчунин дар равандҳои физиологӣ низ корбаст мешавад.

Эзоҳ
----

Сарчашма
--------

* Абсорбсия // А — Асос. — Д. : СИЭМТ, 2011. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Хатои Lua: bad argument #2 to 'formatDate': invalid timestamp 'ноябр 2018'.**



БАХМÁЛ, махмал, матоъи нимабрешими рангоранг ё якранг, ки пати нафис дорад. Навъҳояш (абрбахмал, пилтабахмал, духоба) бо гул ва пат фарқ мекунанд. Дар Самарқанду Бухоро аз асрҳои миёна истеҳсол мешуд. Дар Бухоро Бахмали гулдор мебофтанд, ки тораш абрешимину пудаш ресмонӣ буд. Самарқанд бо як навъи зебои Бахмали якранги гулобии баланд шуҳрат дошт. Бахмалро то солҳои 20 а. 20 асосан дастӣ мебофтанд. Тори Бахмал ду қабат аст: болоиаш абрешимӣ, ки аз он пат ҳосил мешавад ва заминаш аз абрешими хом иборат буда, барои нигоҳ доштани пуд хидмат мекунад. Бахмалбофӣ касби мураккаб ва меҳнатталаб буд. Баъди бофтан бо мили биринҷии химчамонанд ва поку пати онро тахту ҳамвор мебуриданд. Аз солҳои 20 а. 20 дар дастгоҳҳои дунавардаи шашгул ва панҷпо¬пушал мебофтанд. То замони Шӯравӣ аҳли дарбор ва дороён аз Бахмал либос медӯхтанд. Ҳоло дар корхонаҳои саноати сабук навъҳои гуногуни Бахмалро истеҳсол мекунанд. Ба Тоҷикистон Бахмал аз хориҷа ворид карда мешавад. Имрӯз низ дар Тоҷикистон аз матои Бахмал ба таври васеъ истифода мекунанд.

Адабиёт
-------

* Н. Турсунов
* Асос — Боз. — Д. : СИЭМТ, 2013. — 664 с. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 2). — ISBN 978-99947-33-52-4.
**Аҳмадов** (26 июни 1933, Хуҷанд) — ҷарроҳи саратоншинос, доктори илми тибб (1977), профессор (1977). Ходими шоистаи илми Ҷумҳурии Тоҷикистон (1983), Аълочии тандурустии ИҶШС (1973).

Зиндагинома
-----------

Хатмкардаи факултети муолиҷавии Донишгоҳи давлатии тиббии Тоҷикистон ба номи Абӯалӣ Ибни Сино (ИДТТ) ба номи Абуалӣ ибни Сино (1956). Солҳои 1957-59 сардухтури Диспансери онкологии вилояти Ленинобод ва роҳбари хадамоти онкологии ноҳияҳои шимол ҷумҳурӣ, 1960-63 аспиранти Институти онкологии таҷрибавӣ ва клиникии АИТ ИҶШС (Маскав), 1964-65 мудири шуъбаи ҷарроҳии Диспансери ҷумҳуриявии онкологӣ, дотсенти кафедраи ҷарроҳии госпиталӣ оид ба «курси онкология»-и Донишгоҳи давлатии тиббии Тоҷикистон ба номи Абӯалӣ Ибни Сино, ҳамзамон саронкологи Вазорати тандурустӣ, 1965-73 роҳбари Ҷамъияти онкологҳо, муовини раис ва узви раёсати Ҷамъияти ҷумҳуриявии ҷарроҳони Тоҷикистон, 1973-93 мудири кафедраи онкологияи Донишгоҳи давлатии тиббии Тоҷикистон ба номи Абӯалӣ Ибни Сино, 1993-95 мудири кафедраи ҷарроҳии умумӣ, 1996—2006 мудири кафедраи онкология, ташхиси шуоӣ ва шуоъшифоии ДДХ ба номи Бобоҷон Ғафуров. Сарвари Маркази омосшиносии вилояти Суғд (аз соли 2006). Муаллифи зиёда аз 300 асар, аз ҷумла 10 китоб аст, ки ба ташхис ва муолиҷаи саратони меъда, омосҳои устухон, қисми ҷоғу рӯй ва ғайра бахшида шудаанд.

Осор
----

* Анатомия сосудов опухолей. Д. 1974;
* Библиография отечественной литературы по раку желудка за 50 лет. Д. 1977;
* Ме­тастатические опухоли. М. 1984; Метастатические опухоли костей ӯ детей. Д. 1986;
* Редкие опухоли ӯ детей. Д. 1997;
* Онкология. Д. 2002;
* Злокачественные опухоли ӯ детей. Ташкент, 2002;
* Книга о врачах и причастных к медицине. Х. 2006.

Эзоҳ
----

Сарчашма
--------

* Асос — Боз. — Д. : СИЭМТ, 2013. — 664 с. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 2). — ISBN 978-99947-33-52-4.
**Бату́ми** (гурҷӣ: ბათუმი [батуми], то соли 1936 — **Бату́м**) — шаҳри бандарӣ, пойтахти Ҷумҳурии мухтори Оҷор (дар ҳайати Гурҷистон). Дар соҳили Баҳри Сиёҳ ҷойгир буда, истгоҳи охирини роҳи оҳани Боку – Батуми аст. Аҳолиаш 152 839 нафар (2014). Батуми бандари бузургтарини дарёии мамлакат буда, ба воситаи он воридоти чӯбу тахта, ғалла, қанду шакар, лавозимоту таҷҳизот ва содироти маҳсулоти нафтӣ, чой, консерву мева сурат мегиранд. Фурудгоҳ дорад. Батуми дар садаи 11 ҳамчун қалъа маъмул буд. Соли 1547 туркҳо забт карданд ва с. 1878 аз рӯйи шартномаи Берлин ба Империяи Россия ҳамроҳ шуд. Солҳои 1878–86 порто-франко (бандари бебоҷ) ва баъди Одесса ва Санкт-Петербург сеюмин бандари бузургтарини баҳрӣ буд (1907). Дар Батуми саноати коркарди нафт, мошинасозӣ (таҷҳизоти саноати чой, нафт ва киштисозӣ), электротехника, кимиё, коркарди тамоку тараққӣ кардааст. Осоишгоҳҳои иқлимии лабибаҳрӣ дорад. Зимистонаш нарм ва бебарф, тобистонаш гарми офтобӣ. Ҳарор. миёнаи январи 60С, август 230С. Дар қисми шимолии Батуми мавзеъҳои табобатию истироҳатии Маҳинҷаури, Димоғаи Сабз ҷой гирифтаанд. Аз Ҷ. ба шаҳр теппаҳои сабз пайвастаанд, ки аз болои онҳо кӯҳҳои баланд намудоранд. Дар Батуми рустаниҳои субтропикӣ бештар вомехӯранд (дарахти нахл, буттаи чой, меваҳои ситрусӣ). Дар қисми ғарбию шарқии Батуми, дар наздикии Димоғаи Сабз Боғи ботаникӣ (1912) воқеъ гаштааст, ки дар он зиёда аз 5 ҳазор навъ рустаниҳои тропикӣ ва субтропикӣ парвариш меёбанд. Инчунин дар Батуми масҷид, калисои католикии Бибимарям, ибодатгоҳи яҳудиён, осорхонаи санъат ва таърихи Оҷор, театр мавҷуд аст.

Эзоҳ
----

Адабиёт
-------

* Батуми // Асос — Боз. — Д. : СИЭМТ, 2013. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 2). — ISBN 978-99947-33-52-4.
**Амалияи ҳуқуқӣ** - таҷрибаи мусбии фаъолияти мақомоти давлатӣ, шахсони мансабдор ва шаҳрвандон, ки дар
ҷараёни ҳукуқэҷодкунӣ, татбиқи нишондодҳои ҳуқуқӣ ва амалисозии ҳуқуқ ба вуҷуд меояд. Амалияи ҳуқуқэҷодкунӣ фаъолияти мақомоти давлатӣ ва ашхоси мансабдорро дар бар мегирад, ки дар натиҷаи он нишондодҳои ҳуқуқӣ, расмӣ муайян мешаванд. Дар ҷараёни мушаххас гардонидани онҳо вобаста ба ҳолатҳои мушаххаси ҳаётӣ амалияи ҳуқуқтатбиқсозанда ба вуҷуд меояд. Амалияи ҳуқуқии шаҳрвандон дар рафти амалисозии нишондодҳои ҳуқуқӣ, мушаххас гардонидани ҳуқуқу вазифаҳо аз ҷониби онҳо пайдо мешавад. Мазмуни онро танҳо рафторҳои қонунии шаҳрвандон ташкил медиҳанд, аз қабили иштироки фаъолона дар раъйпурсӣ ва интихобот, бастани шартномаҳо ва м.и. Амалияи ҳукуқтатбиқсозӣ намудҳои гуногун дорад, ба монанди амалияи прокурорӣ, судӣ, тафтишотӣ, нотариалӣ ва ғ..

Нигаред низ
-----------

Ҳуқуқу озодиҳои конститутсионии инсон ва шаҳрванд

Эзоҳ
----

1. ↑  Фарҳанги истилоҳоти ҳуқуқ / Зери таҳрири Маҳмудов М.А. - Душанбе: ЭР-граф, 2009. - с.43
**Амалиёти арзӣ** — амалиётҳои арзӣ бо қонунҳои ҷумҳурӣ ё созишномаҳои байналхалқӣ танзим карда мешаванд.
Амалиётҳои арзӣ тарзҳои амалӣ гардонидани уҳдадориҳои тарафҳо, ҳисоббаробаркунии онҳоро муайян менамояд. Амалиётҳои арзӣ хеле гуногун буда, аз предмети аҳд (арзи миллӣ, арзи хориҷӣ, тило ва ғайра),
иштирокчиёни он (байнидавлатӣ ,ташкилотҳо, байни ширкатҳо, гражданҳо ва ғайра) вобастаанд. Амалиётҳои арзӣ ба хидматрасонӣ оид ба муносибатҳои савдои иқтисодӣ, кумаки маблағтузорӣ (инвеститсионӣ), пардохти
хидматҳои техникӣ, гирифтани қарз ба мақсадҳои муайян, пардохти қарз бо маблағ барои таъмин намудани харидории объектҳои муайян ва ғайра вобастагӣ доранд..

Нигаред
-------

Ҳуқуқу озодиҳои конститутсионии инсон ва шаҳрванд

Эзоҳ
----

1. ↑  Фарҳанги истилоҳоти ҳуқуқ / Зери таҳрири Маҳмудов М.А. - Душанбе: ЭР-граф, 2009. - с.42-43
Ин вожа дигар маъноҳо низ дорад, Номзад (мазмунҳо)-ро бубинед.
**Номзад ба аъзои Маҷлиси Миллӣ**- дар Конститутсияи ҶТ с. 1994 дар таҳрири с. 1999 ҳайати Маҷлиси Миллӣ ба тарзи зерин муайян карда шудааст: аз чор се ҳиссаи Маҷлиси Миллӣ ба таври ғайримустақим дар маҷлисҳои якҷояи вакилони халқи Вилояти Мухтори Кӯҳистони Бадахшон ва шаҳру ноҳияҳои он, вилоятҳо ва шаҳру ноҳияҳои онҳо, ш.Душанбе ва ноҳияҳои он, шаҳру ноҳияҳои тобеи ҷумҳурӣ (якҷоя) бо овоздиҳии пинҳонӣ интихоб мегарданд. Аз чор як ҳиссаи аъзои Маҷлиси Миллиро Президенти Ҷумҳурии Тоҷикистон таъйин мекунад. Узви Маҷлиси Миллӣ шаҳрванде интихоб ва таъйин мешавад, ки ба синни 35-солагӣ расида, соҳиби маълумоти олӣ бошад. Инчунин Қонуни конститутсионӣ муайян мекунад, ки узви Маҷлиси Миллӣ ҳадди ақал ҳафт соли охир шаҳрванди ҶТ бошад ва бояд дар ҳудуди ҳавзаҳои дахлдор истиқомати доимӣ дошта бошад. Ҳар Президенти собиқи ҶТ узви якумраи Маҷлиси Миллӣ мебошад, агар ӯ аз истифодаи ин ҳуқуқ даст накашад. Пешбарии номзадҳо ба узвияти Маҷлиси Миллӣ 10 рӯз баъд аз интихоботи Маҷлиси Намояндагон оғоз ёфта 7 рӯз пеш аз интихоботи Маҷлиси Миллӣ ба охир мерасад. Бақайдгирии номзадҳо ба узвияти Маҷлиси Миллӣ дар давоми 3 рӯз аз лаҳзаи расидани ҳуҷҷатҳои зарурӣ, вале на дертар аз 4 рӯз пеш аз интихобот ба охир мерасад. Номзад ба узви Маҷлиси Миллӣ дорои ҳамаи ӯхдадорӣ ва имтиёзҳое мебошад, ки вакилони Маҷлиси Намояндагон доранд.

Нигаред низ
-----------

* Номзад ба мансаби Президенти ҶТ

Эзоҳ
----

1. ↑  Фарҳанги истилоҳоти ҳуқуқ / Зери таҳрири Маҳмудов М.А. - Душанбе: ЭР-граф, 2009. - С. 350
Ин вожа дигар маъноҳо низ дорад, Номзад (мазмунҳо)-ро бубинед.
**Номзад** — шахсе, ки бо роҳи иштирок дар интихобот мандати ягон муассисаи намояндагӣ ё мансаби интихобиро соҳиб шудан мехоҳад, ба талабҳои қонун муайянкардаи интихобшавӣ мувофиқаст. Шахси номзад пешбаришуда одатан дар гузаронидани маъракаи интихобот чанде имтиёзҳо пайдо мекунад. Конститутсия ва қонунҳои интихобот дар назди номзадҳо инчунин чандин шартҳо вобаста ба синну сол, дар як ҷой истиқомати доимӣ доштан, маълумот, забондонӣ, шаҳрванди мамлакат будан ва ғайраро мегузоранд.

Нигаред низ
-----------

* Номзад ба вакилӣ

Эзоҳ
----

1. ↑  Фарҳанги истилоҳоти ҳуқуқ / Зери таҳрири Маҳмудов М.А. - Душанбе:ЭР-граф, 2009. - С. 350
**Хатои Lua: bad argument #2 to 'formatDate': invalid timestamp 'ноябр 2018'.**



«Бахарев», астероид (сайёраи хурд)-и № 4011, ки ба шарафи олими рустабори Тоҷикистон – Анатолий Михайлович Бахарев номгузорӣ шудааст. «Бахарев»-ро 28 сентябри 1978 астрономи шӯравӣ Николай Степанович Черних (1931–2004) дар расадхонаи Қрим (Украина) кашф кардааст. Таҳқиқоти Н. С. Черних ва ҳамсараш Л. И. Черних (1935) ба астрометрия ва динамикаи ҷисмҳои хурди силсилаи Офтоб бахшида шуда, онҳо ҷамъулҷамъ 805 астероид кашф кардаанд. Тавсифи мушаххасоти мадории «Бахарев»: афе¬лий – 23070236 км, перигелий – 20836034 км, даври мадор – 1188,7 шабонарӯз (3,25 сол), тамоюл – 1,17335°, қадри мутлақ – 13,9.

Адабиёт
-------

* Бахарев / М. Холов // Асос — Боз. — Д. : СИЭМТ, 2013. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 2). — ISBN 978-99947-33-52-4.
**Реторсия** - махдуд кардани ҳуқуқҳои шахсони ҳуқуқӣ ё ин ки шаҳрвандони хориҷӣ, ки ҷавобан ба чунин маҳдудкунӣ, монанди ҳуқуқҳои шаҳрвандон ва шахсони ҳуқуқӣ дар давлати хориҷӣ ҷорӣ карда мешаванд. Мақсади реторсия ин барқарор кардани принсипи тарафайн дар байни давлате, ки чунин амалро содир намудааст. Чораҳое, ки ба сифати реторсия истифода мешаванд, бояд муносиби он амалҳое, ки боиси чунин чора гардидаанд, бошанд ва аз мавриди барқарор шудани вазъи пешина қатъ гарданд.

Эзоҳ
----

1. ↑  Фарҳанги истилоҳоти ҳуқуқ / Зери таҳрири Маҳмудов М.А. - Душанбе: ЭР-граф, 2009. - с. 398
**Виргатсия** (аз лот. *virgatio* — ба шохаҳо тақсимшавӣ) — ба шохаҳо тақсимшавии силсилакӯҳҳо. 1. Дар илми тектоника ба шохаҳо ҷудошавии маҷмӯи (банди) чинҳо ё ҷудошавии чини алоҳида. В. дар натиҷаи фурӯравии минтақаҳои чиндор ё дар марҳалаи анҷомёбии чинхӯрдашавӣ пайдо мешавад. Истилоҳро ба ин мазмун заминшиноси австриягӣ Э. Зюсс (1831—1914) соли 1885 пешниҳод кардааст. 2. Дар илми геоморфология — дар як самт ба шохаҳо тақсимшавии қ-кӯҳҳо, масалан, ба самти ғарб ба шохаҳо тақсимшавии қ-кӯҳи Олой.

Эзоҳ
----

Адабиёт
-------

* Виргатсия / М.Ҷанобилов // Боз — Вичкут. — Д. : СИЭМТ, 2014. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 3). — ISBN 978-99947-33-46-0.
Ludovico Antonio Muratori, 1749
**Бахт** (форсӣ: بخت‎) — мафҳуми шуури ахлоқӣ, инъикоси маънии ҳаётест, ки инсонро ботинан аз шароити зиндагӣ, нерӯи тавоноӣ, имконоти маънавӣ, ахлоқӣ, ҷисмонӣ, аз амалӣ шудани марому вазифааш комилан қонеъ мегардонад. Бахт натиҷаи иҷрои мақсади шахс ва нишонаи барору комёбиҳои инсон аст. Дар фалсафаи атиқа Бахт яке аз принсипҳои асосии ҷаҳонфаҳмист. Ба қавли Эпикур, Бахт ҳаловат бурдан ва қонеъ гардондани майлу хоҳиш, набудани эҳсоси азобу шиканҷа аст. Ақидаи мазкур хилофи таълимоти идеализму тасаввуроти динӣ оид ба Бахт мебошад, зеро уламои динӣ фақат дар он дунё хушбахт шудани инсонро тарғиб мекунанд.

Файласуфони материалисти томарксистӣ Бахтро дар ҳаёти воқеии мардум ҷустуҷӯ карда бошанд ҳам, онро ба таври бояду шояд ҳаллу фасл кардан натавонистаанд. Мутафаккирон (Форобӣ, Ибни Сино, Насируддини Тусӣ, Носири Хусрав, Умари Хайём ва дигар) ва шоирони классики форс-тоҷик Бахтро барои омма не, балки барои фард меҷустанд ва моҳияташро дар лаззати рӯҳонию ҷисмонӣ дида, онро ба таври гуногун васф намудаанд.

Ба ақидаи классикони марксизм Бахт дорои хислати таърихию синфист ва вобаста ба тағйироти ҳастии ҷамъиятӣ тағйир мепазирад. Ҳар ҷамъият зимни ахлоқи ҳукмрону принсипи он, шароити иҷтимоию иқтисодӣ, вобаста ба синну сол ва мавқеи синфӣ дар бораи Бахт тасаввурот ҳосил мекунад. Хушбахтӣ худпарастӣ нест. Бахт худ ба худ ба даст намеояд, зеро тақдири фард ба тақдири дигарон, халқ ва Ватан низ марбут аст. Аз ин рӯ, К. Маркс дар иншояш «Андешаҳои ҷавон дар интихоби касб» таъкид намуда буд, ки дар таърих хушбахт касонеанд, ки барои мақсади умум ва саодати дигарон мубориза бурда, соҳиби иззату эҳтиром гардидаанд, хушбахтии дигаронро саодати хеш донистаанд (нигар Маркс К. Энгелс Ф. Асарҳо, ҷ. 40). Бахти ҳар фард ба дастовардҳои тамоми ҷомеа вобаста мебошад, зеро хушбахтии шахс ба саодати кулли мардум алоқаманд аст. Аз ин рӯ, барои ба нафъи мардум, ояндаи дурахшони он хидмати бошуурона кардани ҳар фард Бахти бузург аст.

Нигаред низ
-----------

* Саодат

Эзоҳ
----

* Бахт / Ҳ. Элбоев // Асос — Боз. — Д. : СИЭМТ, 2013. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 2). — ISBN 978-99947-33-52-4.
Абрӯ
**Абрӯ** (форсӣ: ابرو‎) — мӯҳое аст, ки бар рӯйи пӯсти чеҳра дар болои чашм ба шакли як хатт ё қавс мерӯяд. Абрӯ аз вуруди қатроти об (мисли борон ва арақ) ба чашм ҷилавгирӣ мекунад. Ин коркарди абрӯ, аз онҷо муҳимм аст, ки инсонҳо беш аз ҳар ҳисси дигаре, мутаккӣ ба биноии худ ҳастанд ва вуруди об ба чашм, биноии инсонро тор мекунад. Абрӯ ба ҳамроҳ мижа барои ҷилавгирӣ аз вуруди нури мустақим хуршед ба чашм ҳам короӣ дорад. Имрӯза абрӯ, дар ташхиси куллии сурат низ таъсир дорад. Абру ҳамчунин бино ба ҳолатҳои эҳсосӣ ва ишории инсон, ба ҳамроҳи дигар аҷзои чеҳра, шакли муносиби он ҳолатро ба сурат медиҳад.

Эзоҳ
----



|  |  |
| --- | --- |
| ⚙️  Гузариш ба унсури Викидода  Вебгоҳҳои мавзӯъӣ | 
* FMA
* Terminologia Anatomica
* Terminologia Anatomica

 |
| Фарҳангҳо ва донишномаҳо | 
* Большая датская
* Большая каталанская
* Брокгауза и Ефрона
* Малый Брокгауза и Ефрона
* В. Даля
* Treccani

 |
**Бахтиёр Ахмедович Ихтиёров** (28 марти 1940, Бухоро, ҶШС Узбекистон — 21 ноябри 2021, Тошканд, Узбекистон) — коргардон, ҳунарпешаи театр ва синамои шӯравӣ ва Узбекистон. Ҳунарпешаи халқии ҶШС Узбекистон (1989).

Зиндагинома
-----------

Хатмкардаи Институти театрию рассомии Тошкент ба номи И. Островский. Артисти Театри Ҷумҳуриявии Маҳҳакаи ба номи Абдулло Қаҳҳор. Филми аввал — Ту куҷоӣ, Зулфияи ман? …

Дар Театри Ҳаҷви А.Қаҳҳор (1988—1991), Театри драма ва мазҳакаи ба номи Муқимӣ (1959—1976, 1980—1988) ва Театри ҷавонони Ӯзбекистон «Гвардияи Ёш» (1976—1980) кор кардааст.

21 ноябри соли 2021 даргузашт.

Эзоҳ
----



|  |  |
| --- | --- |
| ⚙️  Гузариш ба унсури Викидода  Вебгоҳҳои мавзӯъӣ | 
* Бонки Иттилоотии Интернетии Филмҳо

 |
**Абуабдуллоҳи Маъсумӣ** (соли таваллуд номаълум – вафот 1059, Исфаҳон), — файласуф ва фақеҳи форс-тоҷик.

Зиндагинома
-----------

Шогирди Ибни Сино. Илмҳои замонаашро дар зодгоҳаш аз худ карда, пас аз шиносоӣ бо Ибни Сино донишу маҳораташро назди ӯ такмил дод. Ибни Сино дар бораи Абуабдуллоҳи Маъсумӣ гуфтааст, ки ӯ дар назди ман бад-он мақомест, ки Арасту дар назди Афлотун буд. Абуабдуллоҳи Маъсумӣ дар илмҳои табииёт, илоҳиёт ва фиқҳ дониши амиқ ва ҳарҷониба дошт. Пас аз вафоти Ибни Сино ӯ дар Исфаҳон ба таълиму тарбия машғул шуда, шогирдҳои бисёреро ба камол расондааст. Аксари муҳаққиқон мӯътақиданд, ки вақте Берунӣ ба Ибни Сино 18 савол фиристод, Шайхурраис ҷавоби он саволҳоро ба ихтиёри Абуабдуллоҳи Маъсумӣ вогузоштааст. Абуабдуллоҳи Маъсумӣ масъалаҳои мухталифи ҳикмати назарӣ ва амалиро таҳқиқ карда, асарҳои бисёре таълиф намудааст.

Осор
----

Бино ба маълумоти сарчашмаҳо, ӯ роҷеъ ба ақл, нафс, маод ва афкори файласуфони пешин асарҳо эҷод кардааст. Мутаассифона, ҳатто номи онҳо то ба мо омада нарасидаанд. Ибни Сино «Рисолаи ишқ»-ро дар ҷавоби саволҳои ӯ нигоштааст.

Эзоҳ
----

Адабиёт
-------

* Султонов У. Муосирони Абуалӣ ибни Сино, Д. 1980.

Сарчашма
--------

* А — Асос. — Д. : СИЭМТ, 2011. — 608 с. — (Энсиклопедияи Миллии Тоҷик : [тахм. 25 ҷ.] /  сармуҳаррир А. Қурбонов ; 2011—2021, ҷ. 1). — ISBN 978-99947-33-45-3.
**Транза́ксия**, ё **транса́ксия** (англ. bank transaction, аз лат. transactio — шартнома, созишнома) — дар маҷмӯъ, ҳама гуна амалиёт бо истифода аз суратҳисоби бонкӣ.  Онлайн-транзаксиҳо, ки дар вақти воқеӣ байни ҳамаи ҷонибҳои манфиатдор ва офлайн-транзаксияҳоро ҷудо мекунанд.

Ҳамчун як қисми ниҳоии амалиёти бонкӣ, амалиёт тавассути пешниҳоди фармони хаттӣ ба бонк, тавассути фармоиши электронӣ тавассути системаҳои интернет-банкинг ё дигар системаҳои коммуникатсионӣ, инчунин истифодаи ҳама гуна воситаи пардохт оғоз карда мешавад.

Эзоҳ
----

|  |  |
| --- | --- |
| ⚙️  Гузариш ба унсури Викидода  Фарҳангҳо ва донишномаҳо | 
* Большая датская

 |
| Дар феҳристҳои китобшинохтӣ | 
* NKC: ph114552

 |
**Амалиёти «Барбаросса»** (олмонӣ: *Fall Barbarossa*) — номи рамзии нақшаи ҳуҷуми Олмони фашистӣ ба ИҶШС дар майдони амалиёти Аврупои Шарқии Ҷанги дуюми ҷаҳон ва амалиёти ҳарбие, ки тибқи ин нақша дар ибт. ҶБВ амалӣ мешуд.

Сараввал номи «Фрис» дошта, дертар ба «Б.» иваз шуд. Ба шарафи шоҳи Олмон (1152–90), императори империяи Рум (1155–90), герсоги Швабия (1147–52), Фрид-рихи I Гогенштауфен гузошта шудааст, ки тахаллуси Барбароссаро дар Итолиё барои риши зарди худ гирифта буд. Таҳияи нақшаи «Б.» таҳти роҳбарии генерал Ф. Паулюс 21 июли 1940 оғоз шуда, 18 дек. 1940 Сарфармондеҳи олии Вермахт онро тасдиқ кард. Тибқи он қувваҳои асосии Артиши Сурх ғарбтари д-ҳои Днепр ва Двинаи Ғарбӣ бояд босуръат торумор шуда, ҳатто фурсати ақибнишинӣ додан лозим набуд. Дар ҳашт шабонарӯз лашкарҳои олмонӣ бояд ба сарҳадди Каунас, Барновичи, Лвов, Могилев-Подолск расида, пас аз бист шабонарӯзи ҷанг ин ҳудудҳоро забт намуда, ба сарҳадди дарёи Днепр (ҷанубтари Киев), Мозир, Рогачёв, Орша, Витебск, Великие Луки, ҷанубтари Псков ва Пярну мебаромаданд. Пас аз ин амалиётҳо ба лашкарҳо бист рӯз истироҳат дода мешуд. Дар рӯзи чилуми ҷанг қисмати дуюми ҳуҷум тарҳрезӣ ва тибқи он забти Маскав, Ленинград ва Донбасс пешбинӣ шуда буд. Хатти охирини ҳуҷум аз рӯйи нақшаи «Б.» Архангелск–Волга–Астрахан муайян карда шуд. Давомнокии тахминии муҳорибаҳои асосии ҳарбӣ 2–3 моҳ пешбинӣ шуда буд (ба ном стратегияи «Барқосо», нем. Blitzkrieg).
Дар нақшаи «Б.» вазифаҳои гурӯҳҳои артишҳо, тартиби мувофиқати байни ҳамдигар ва артиши иттифоқчиён, ҚҲҲ ва ҚҲБ муфассал нишон дода шудаанд. Ба нақшаи «Б.» баъзе ҳуҷҷатҳо оид ба вазъи Қувваҳои мусаллаҳи ИҶШС, дастур оид ба паҳн намудани маълумоти бардурӯғ, ҳисоби вақт барои гузарондани амалиётҳо, нишондодҳои махсус ва ғ. замима шуда буданд. Дар дастури рақами 21, ки аз ҷониби Гитлер имзо шудааст, таърихи ҳуҷум ба ИҶШС сараввал 15 майи 1941 нишон дода шуда буд. Лекин бо сабаби ҷалби қисми лашкарҳои Вермахт дар амалиётҳои нимҷаз. Балкан (амалиёти Югославия, амалиёти Юнон), таърихи навбатии ҳуҷум ба ИҶШС 22 июни 1941 муайян карда шуд.

Эзоҳ
----

Сарчашма
--------

* Барбаросса / М. Холов // Асос — Боз. — Д. : СИЭМТ, 2013. — (Энсиклопедияи Миллии Тоҷик : [тахм. 25 ҷ.] /  сармуҳаррир Н. Амиршоҳӣ ; 2011—2021, ҷ. 2). — ISBN 978-99947-33-52-4.